b'\n_START_ARTICLE_\nOliver Kahn\n_START_SECTION_\nKarlsruher SC\n_START_PARAGRAPH_\nKahn je svoj prvi profesionalni ugovor potpisao sa Karlsruherom SC u sezoni 1987./88., kao rezervni vratar iza Alexandera Famulle. Na klupi je bio sve do 1990. godine, kada ga je trener KSC-a, Winfried Sch\xc3\xa4fer stavio kao glavnog vratara umjesto Famulle. Sljede\xc4\x87ih godina, Kahn je postajao sve kvalitetniji igra\xc4\x8d, i jedan od najboljih u KSC-u. Kahn je bio jedan od klju\xc4\x8dih igra\xc4\x8da u mom\xc4\x8dadi Karlsruhera koja je dosegla polufinale Kupa UEFA 1993./94. godine.\n_START_SECTION_\nBayern M\xc3\xbcnchen\n_START_PARAGRAPH_\nKahn je za Bayern M\xc3\xbcnchen potpisao na po\xc4\x8detku 1994./95. sezone, i od tada je dobivao mnoge nagrade, i Njema\xc4\x8dke i me\xc4\x91unarodne. Bavarski ga je klub doveo za tada rekordnih 2.385.000 \xe2\x82\xac i odmah je postao \xc4\x8dlan prve mom\xc4\x8dadi. Iako je godinu dana kasnije ozljedio ligamente, razvio se u sjajnog vratara. 1999., odveo je Bayern do finala UEFA Lige prvaka, ali je izgubio od Manchester Uniteda, koji je postigao dva pogotka u suda\xc4\x8dkoj nadoknadi (utakmica su Bayernovi navija\xc4\x8di zvali "Tragedija Camp Noua", a Manchesterovi navija\xc4\x8di "\xc4\x8cudo Camp Noua"). Postao je igra\xc4\x8dem utakmice u  finalu Lige prvaka 2001., kada je Bayern osvojio naslov prvaka Europe. Kahn je u finalu obranio nekoliko jedanaesteraca, koji s se izvodili zbog nerje\xc5\xa1enog rezultata od 1:1 protiv Valencije CF. Te je godine osvojio i UEFA Fair Play nagradu, najvi\xc5\xa1e zbog tje\xc5\xa1enja o\xc4\x8dajnog Santiaga Ca\xc3\xb1izaresa._NEWLINE_Zbog ozljeda, osobnih problema i manjka motivacije, Kahn je po\xc4\x8deo igrati sve lo\xc5\xa1ije nakon 2002./03. sezone. Slaba se igra najbolje primjetila u Ligi prvaka 2003./04., kada primio pogodak uz vrlo lagan udarac protiv Real Madrida, \xc5\xa1to je izbacilo Bayern iz natjecanja. Nakon 2003./04. sezone, Kahn je unato\xc4\x8d godinama po\xc4\x8deo uvelike napredovati i opet postao poznat kao sjajan nogometni vratar._NEWLINE_Kahn je zatim produ\xc5\xbeio svoj ugovor do 2007./08. sezone. Od 2007. godine, postao je vratar koji je primio najmanje pogodaka u povijesti Bundeslige, uzev\xc5\xa1i u obzir i broj odigranih utakmica. U 736 minuta odigranih u ligi, primio je samo 19 pogodaka. Kahn je i dalje ru\xc5\xa1io rekorde; 2. rujna 2007., odigrao je 535. Bundesliga\xc5\xa1ku utakmicu, i postao vratar s najve\xc4\x87im brojem odigranih utakmica u povijesti lige. Kahn je svoj zadnji europski susret s Bayernom odigrao 1. svibnja 2008., u 4:0 porazu od Zenit Sankt Peterburga u Kupu UEFA.  Kahn je zadnji Bundesliga\xc5\xa1ki susret odigrao 17. svibnja 2008. protiv Herthe Berlin. Kahn je kao kapetan odveo Bayern do pobjede od 4:1._NEWLINE_Svoju opro\xc5\xa1tajnu utakmicu, Kahn je odigrao 2. rujna 2008., u utakmici izme\xc4\x91u Bayern M\xc3\xbcnchena i njema\xc4\x8dke nogometne reprezentacije, koja je zavr\xc5\xa1ila 1:1.\n_START_SECTION_\nReprezentacija\n_START_PARAGRAPH_\nKahn je za njema\xc4\x8dku reprezentaciju debitirao 23. lipnja 1995. u utakmici protiv \xc5\xa0vicarske; ali je trebalo pro\xc4\x87i dosta vremena da postane prvi vratar reprezentacije. Kahn je bio rezervni vratar Njema\xc4\x8dke kad je osvojila UEFA Euro 96 u Engleskoj. Na Svjetskom prvenstvu 1998. u Francuskoj, Kahn je opet bio na klupi, i tako sve dok Andreas K\xc3\xb6pke nije oti\xc5\xa1ao u mirovinu nakon SP-a. Na Europskom prvenstvu 2000., Njema\xc4\x8dka je branila naslov prvaka, ali su sramotno ispali ve\xc4\x87 u natjecanju po skupinama, pritom zabiv\xc5\xa1i samo jedan pogodak. Igrali su izjedna\xc4\x8deno sa Rumunjskom, a izgubili od Engleske i Portugala. Kasnije je Kahn postao kapetan reprezentacije, nakon \xc5\xa1to je oti\xc5\xa1ao Oliver Bierhoff u mirovinu._NEWLINE_Kahn je svoj mo\xc5\xbeda najgori nastup u reprezentaciji imao 2001. godine protiv Engleske u M\xc3\xbcnchenu. Njema\xc4\x8dka je po mnogima bila favorit zbog pobjede na Wembleyu, 2000. godine. Mnogi su hvalili Kahna zbog sjajnih refleksa. Unato\xc4\x8d sjajnog po\xc4\x8detka za Njema\xc4\x8dku, deklasirani su 5:1, hat-trick Michaela Owena. Nakon utakmice, Kahn je poraz opisao kao "katastrofa", ali je bio optimisti\xc4\x8dan o prolasku reprezentacije na SP. Nijemci su uspjeli pro\xc4\x87i pomo\xc4\x87u dodatnih kvalifikacija. Unato\xc4\x8d kritikama, Kahn je ostao broj 1 u Njema\xc4\x8dkoj na Svjetskom prvenstvu. Kahn je i po drugi put postao najbolji vratar svijeta po izboru IFFHS-a._NEWLINE_Njema\xc4\x8dka o\xc4\x8dekivanja za SP 2002. su bila jako mala, no Kahnove vratarske sposobnosti su odvele reprezentaciju u zavr\xc5\xa1nicu natjecanja, gdje su primili samo tri gola. Iako je ve\xc4\x87inu utakmica igrao s ozljedom prstenjaka desne ruke, mnogi su (unato\xc4\x8d ozljedi) okrivili Kahna za poraz u finalu, nakon \xc5\xa1to je brazilac Ronaldo postigao pogodak u 67. minuti. Unato\xc4\x8d tome, Kahn je osvojio nagradu "Lav Ja\xc5\xa1in" za najboljeg vratara prvenstva, a postao je i prvi vratar u povijesti koji je osvojio Zlatnu loptu za najbolji individualni nastup na SP-u. Uz to, postao je i prvi njema\xc4\x8dki vratar sa pet utakmica na FIFA SP-u bez primljenog pogotka. Kahn je ostao broj jedan i do UEFA EURO-a 2004., ali je na EP-u Njema\xc4\x8dka ispala ve\xc4\x87 u natjecanju po skupinama. Oliver Kahn je svoj kapetanski mandat njema\xc4\x8dke reprezentacije predao Michaelu Ballacku nakon Europskog prvenstva._NEWLINE_Od tada, Kahn nije vi\xc5\xa1e bio prvi vratarski izbor novom izborniku J\xc3\xbcrgenu Klinsmannu, koji je za glavnog vratara Njema\xc4\x8dke postavio Jensa Lehmanna iz Arsenala. 7. travnja 2006., Klinsmann je najavaio da \xc4\x87e Lehmann biti prvi vratar i na Svjetskom prvenstvu 2006.. Kahn je odlu\xc4\x8dio ostati kao zamjena na SP-u. Iako je negodovao zbog izbornikove odluke, Kahn ju je naposlijetku prihvatio. Kahn i Lehmann su se pomirili i zajedno se ohrabrivali pred izvo\xc4\x91enje jedanaesteraca u \xc4\x8detvrtfinalu protiv Argentine. U novinarskoj konferenciji nakon utakmice, Kahn je javno pohvalio Lehmanna za dva obranjena jedanaesterca.  _NEWLINE_Nakon ispadanja Njema\xc4\x8dke sa SP-a u polufinalu protiv Italije, Kahn je zaigrao za reprezentaciju u utakmici za tre\xc4\x87e mjesto protiv Portugala, 8. srpnja 2006. Kahn je uz to igrao kao kapetan Njema\xc4\x8dke, jer se Ballack ozljedio, i tada je odigrao zadnji nastup za reprezentaciju, koja je pobijedila 3:1 i osvojila tre\xc4\x87e mjesto. Iako je na utakmici bio u sjeni sjajnog Bastiana Schweinsteigera, Kahn je tako\xc4\x91er odli\xc4\x8dno igrao, branio je Pauletine i Decove udarce izbliza. Nakon utakmice, Oliver Kahn je slu\xc5\xbebeno najavio odlazak iz njema\xc4\x8dke nogometne reprezentacije. Tijekom svoje reprezentativne karijere, skupio je 86 nastupa za Njema\xc4\x8dku, dok je 49 njih igrao kao kapetan. Nikad nije osvojio Svjetsko prvenstvo, ali je 2002. zavr\xc5\xa1io kao drugoplasirani, a 2006. kao tre\xc4\x87eplasirani na SP-u\n_START_SECTION_\nPrivatni \xc5\xbeivot\n_START_PARAGRAPH_\nOn i njegova \xc5\xbeena, Simone, razveli su se 2003. godine, nakon Oliverove ljubavne afere sa biv\xc5\xa1om konobaricom Verenom Kerth, koju su mediji \xc5\xa1iroko popratili. Od tada, Kahn i Verena Kerth su u vezi, ali su ubrzo prekinuli i Kahn se navodno opet vi\xc4\x91a sa biv\xc5\xa1om \xc5\xbeenom. Sa Simone Kahn ima dvoje djece, Davida i Katharinu-Mariju.'